Iltalehteen yhteyttä ottanut työnhakija kritisoi TE-keskuksen kykyä hahmottaa yksilöiden tilanne.

Työnhakukurssille ei tarvitse lähteä kahdesta syystä: lääkärintodistuksen osoittamalla kiellolla tai sillä että menee töihin. AOP

Pirkanmaalainen keski-ikäinen työnhakija ihmettelee, miksi TE-keskus yritti pakottaa hänet työnhakukurssille, vaikka hän on viime vuosina pätkätöissä työllistynyt jatkuvasti oman aktiivisuutensa myötä.

- Aloitin lähihoitajaopinnot vuonna 2010 ja valmistuin 2012. Ennen opintoja olin aina ollut vakituisessa työsuhteessa ja koko opiskeluajan tein töitä, kertoo Iltalehteen yhteyttä ottanut työnhakija.

- Opintojen päättymisen jälkeen olen ollut viiden vuoden aikana noin vuoden työttömänä, muutoin tehnyt pätkä- ja keikkatöitä. Ihan omatoimisesti olen osannut hakea töitä ja työllistää itseni. Nyt sitten olisi pitänyt lähteä opettelemaan, miten haetaan töitä ja miten tietokonetta käytetään.

Työnhakukurssille ei hänen tarvinnut kuitenkaan lähteä, sillä hän on siinä onnellisessa asemassa, että hänellä on joulukuussa jälleen töitä, oman aktiivisuutensa myötä.

- En joutunut kurssille. Työllistyin taas ihan omilla avuilla.

Miksi aktiivisesti töitä hakeva ja saava joutuu työnhakukurssille, Pirkanmaan TE-toimiston palvelujohtaja Tarja Paulaniemi?

- Työnhakuvalmennukset tarjoavat laajaa tietopohjaa työmarkkinoista ja työnhaun eri menetelmistä. Työnhakuvalmennuksissa työnhaun ohjauksen ammattilaisilta saa ajankohtaisia vinkkejä työmarkkinoiden tarjonnasta, mahdollisuuksista ja työnhaun moninaisista menetelmistä, esimerkiksi sosiaalisen median hyödyntämisestä työnhausta. Työnhakuvalmennuksemme saavat pääsääntöisesti myönteistä palautetta asiakkailtamme, sanoo Paulaniemi.

Jos saa töitä, kurssitus peruuntuu

Työnhakukurssille ei tarvitse lähteä kahdesta syystä: lääkärintodistuksen osoittamalla kiellolla tai sillä että menee töihin.

Kurssi olisi ollut viisipäiväinen, kuusi tuntia päivässä. Kurssilla muun muassa opetellaan omien työelämävahvuuksien löytymistä, kartoitetaan omaa osaamista sekä tutustutaan oman asuinseudun työmarkkinatilanteeseen ja opetellaan sähköistä työnhakua.

- Työnhakijoiden haastattelujen yhteydessä arvioidaan, millaiset palvelut edistäisivät asiakkaan työn saantia. TE-keskuksen Tarja Paulaniemi sanoo, että TE-palvelujen tavoitteena on edistää kokoaikaista työllistymistä. Kokoaikaisen työn hakeminen on myös työttömyysturvan saamisen edellytys.

”Virkailija ei ajan tasalla”

Iltalehteen yhteyttä ottanut työnhakija myös kritisoi TE-keskuksen kykyä hahmottaa yksilöiden tilanne.

- Kun tietojani käytiin läpi, tuntui, ettei siellä ollut käsitystä tilanteestani, vaikka kaikki työsuhteeni näkyvät järjestelmässä.

- Tosi tyhmältähän tämä tuntuu, lähteä kurssille, jossa opetellaan sitä, mitä olen tehnyt koko ajan.

Toimitukseen yhteyttä ottanut työnhakija ei halua nimeään julkisuuteen.

- Mitähän tilastoja tällä kaunistellaan? Miksi nöyryytetään tällä tavalla?

Työnhakuvalmennukseen osallistumien ei muuta työnhakijan tilanteen tilastointiperusteita. Työnhakija on valmennuksen ajan työttömänä työnhakijana.